b"\n_START_ARTICLE_\nHadjar al-Nasr\n_START_PARAGRAPH_\nHadjar al-Nasr (Roca del voltor), tamb\xc3\xa9 Hadjar al-Shurafa, fou una fortalesa fundada pels idr\xc3\xadssides a la rodalia d'al-Basra (Marroc), avui dia al territori de la tribu sumatra, a l'est-nord-est de Kasr al-Kabir._NEWLINE_El 929 quan la branca idr\xc3\xadssida dels Banu Muhammad foren expulsats de Fes despr\xc3\xa9s de l'assassinat del seu pr\xc3\xadncep, al-Hadjdjam, es van establir a al-Basra; van resistir als fatimites amb el suport dels berbers que tenien una gran devoci\xc3\xb3 pels descendents del Profeta. Sota el pr\xc3\xadncep idr\xc3\xadssida al-Hassan ibn Gennun (o Ibn Gannum), aquest va oscil\xc2\xb7lar entre els omeies de C\xc3\xb2rdova i el fatimites i va consolidar el principat que el 972 inclo\xc3\xafa al-Basra, T\xc3\xa0nger i Tetuan. En aquest any el califa omeia de C\xc3\xb2rdova al-Hakam II va enviar una flota i un ex\xc3\xa8rcit contra el principat i al-Hassan ibn Gannun es va refugiar a la fortalesa amb l'harem i els tresors i despr\xc3\xa9s de diversos combats va poder derrotar als omeies el 30 de desembre del 972, en el qual va morir el general omeia Ibn Tumlus, i els que van sobreviure es van retirar cap a Ceuta. En revenja al-Hakam va enviar al seu millor general, el mawla Ghalib, amb un fort ex\xc3\xa8rcit, que es va presentar davant Hadjar al-Nasr. Ibn Gannum va resistir per\xc3\xb2 els omeies van enviar m\xc3\xa9s forces i un carregament d'or per subornar els suports del pr\xc3\xadncep. El 6 d'octubre del 973 al-Basra fou ocupada pels omeies, i el 19 de mar\xc3\xa7 del 974, ja amb tot perdut, Ibn Gannum va decidir capitular; una setmana despr\xc3\xa9s va haver d'assistir a la mesquita a la lectura de la khutba en nom d'al-Hakam. Sis mesos despr\xc3\xa9s Ghalib va tornar a C\xc3\xb2rdova amb el pr\xc3\xadncep derrotat i els seus parents, arribant el 23 de setembre del 974; els set-cents soldats que havien participat en la conquesta van rebre recompenses._NEWLINE_Despr\xc3\xa9s del 974 la fortalesa no torna a ser esmentada i aviat va quedar en ru\xc3\xafnes."